钦定古今图书集成/明伦汇编/官常典/第603卷 > 杜玧
## 钦定古今图书集成/明伦汇编/官常典/第603卷 > 杜玧

按《兖州府志》：“玧字仲纯，滕县人。世隶武籍，父纪独变
节为儒。玧登弘治庚戌进士，授庆云知县，擢户部主
事，刑部员外郎中，出为山西佥事。时大寇刘六等攻
破壶关，御史檄玧守沁州。玧行塞险隘，缮城浚池，劝
粟谷，治兵器，盛旗帜，简练士民，军声颇振。贼由他道
引去，不入沁境。良民为贼所掳者，乘间逃归，有司辄”
捕论之，欲以为功，玧悉出之。定襄有饥民千馀，聚匿
山谷中，有司以反闻，抚台议发兵擒捕。玧乃言曰：“有
司不能备荒于平日，民无所食，乃相聚山谷，以延数
月之命。今捕之急，此不北走胡，即以死拒我矣。治乱
民如治乱绳，宜抚而解散之。”遂画方略数事，抚台乃
檄下州县如玧指，数月悉平。玧为人强力，能肩大事，
不可摇夺。部有贪吏，玧发其赃。晋宗冒支禄粮九千，
核其实以请，因与抚台相左，引疾乞归。诏陞山西参
议，致仕。玧奉母至孝，家庭严肃，夫妻相待如宾。教子
弟必先孝谨而后文艺焉。